寄張益中
作者：呂本中
朝代：宋

paragraphs: 五年望張子，兀坐四壁空。
今晨千里来，如熱濯清風。
笑談不改舊，憐我衰病攻。
斯人舊豪氣，頗似陳元龍。
只今更省事，終歲兩頬紅。
何知珊瑚樹，却倚塵埃中。
晁侯夙所敬，見渠如見公。
網羅枝出脚，遠逐冥冥鴻。
同會得玉郎，敲門夜相從。
殷勤一盃酒，目送西歸鴻。
人生少如意，此樂難再逢。
君家老季鷹，高韻留吴淞。
風流遠孫在，一櫂何時東。
不嫌道里遠，爲我略從容。